Høvuðsendamálið hjá Atlantic Airways er at knýta Føroyar nærri umheiminum við einum tryggum, búskaparliga burðardyggum, fjølbroyttum og aljtóða kappingarørum loftvegis sambandi við útheimin. Sum virkin luttakari í samfelagnum stuðlar felagið eisini bæði bólkum og einstaklingum. Stuðulsveitingar eru fyri okkum ein íløga, og tí vilja vit fegin hava nakað afturfyri stuðulin. Vit stuðla ítróttini og mentanini, tí vit halda, at samfelagið eigur at hava eitt sunt og fjølbroytt mentanar- og ítróttalív. Vanliga stuðla vit landsliðum heldur enn lokalum liðum, eins og vit vilja lívga um góð talent, sum kunnu gera vart við seg sjálvi og Føroyar uttanlands. Allar umsóknir skulu vera skrivligar, tí bert skrivligar umsóknir verða viðgjørdar. Á hendan hátt halda vit, at øll fáa møguleikan og verða viðgjørd eins. Í umsóknini skal greitt koma fram, hvat endamálið er við tiltakinum, hvat stuðulin skal nýtast til, og hvat Atlantic Airways fær afturfyri. Av tí, at Atlantic Airways hevur avmarkaða fíggjarorku, er játtanin til stuðul sjálvsagt avmarkað, og tí má hvør stuðulsumsókn viðgerast gjølla, og øll fáa skrivligt svar. Verður umsókn um stuðul send minni enn ein mánað áðrenn tiltakið, verður sæð burtur frá umsóknini. Atlantic Airways setti seint í 2016 á stovn stuðulsskipanina Listalflog, hvørs endamál er at stuðla føroyskari list fíggjarliga og við ferðaseðlum á rutunetinum hjá Atlantic Airways í sambandi við listaligt arbeiði og/ella eini ávísari listaverkætlan. Stuðulin, ið er 100.000 krónur um árið, verður latin eina ferð árliga, nevniliga tann 28. mars, sum er dagurin, Atlantic Airways fór á flog fyri fyrstu ferð. Til ber at søkja um stuðul frá fyrst í februar til miðjan mars á hvørjum ári, nærri dagfestingar verða tilskilaðar hvørt ár, tá ið lýst verður við hesum. Vit vísa eisini til Loftbrúnna til listafólk, sum er eitt samstarv millum Norðurlandahúsið í Føroyum, Tórshavnar kommunu, Atlantic Airways og Mentamálaráðið. Endamálið er at breiða kunnleikan um føroyska mentan í útlondum við at stuðla dansarum, filmsfólkum, myndlistafólkum, rithøvundum, sjónleikarum, tónleikarum og øðrum við loftvegis flutningi til útlond og aftur í sambandi við verkætlanir ella tiltøk uttan fyri Føroyar. Nevndin verður vald fyri tvey ár í senn. Nevndin hevur fulla heimild at velja, hvør ella hvørjar av innkomnu umsóknunum verða gingnar á møti, og hvussu peningurin verður býttur millum umsøkjararnar. § 4 Stuðulin, sum er 100.000 DKKK tilsamans, verður latin 28. mars á hvørjum ári, sum er dagurin, tá ið Atlantic Airways fór á flog á fyrsta sinni. Stuðulin kann, umframt pening, eisini fevna um ferðaseðlar á rutunetinum hjá Atlantic Airways í sambandi við verkætlanina–í mesta lagi fimm ferðaseðlar aftur og fram. Grundgevast skal fyri, hví ferðin hevur týdning fyri verkætlanina. Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk. Fíggjarætlan skal fyriliggja. Umsókn um stuðul skal vera okkum í hendi í tíðarskeiðnum fyrst í februar til hálvan mars á hvørjum ári, sum stuðulin verður latin 28. mars. Felagið kunnar alment, nær klárt er at taka ímóti umsóknum og hvussu leingi. Umsóknir, sum koma uttanfyri nevnda tíðarskeið, verða ikki tiknar við.